Ma' qa hik ta'ƚijupi' ha' Pilato qa inaqyaji'ij qu' neteqsilanhetiikii ha' Jesús.
Qa he' oq'opheƚinetsilets qa yiftii ke' tii qa yiwataninij ha' Jesús,
qa yi'ntaafinij iye ka' witpalinek'ij penyilo.
Hekhewe'en qa ikets,
qa yit'ijets:
—¡Pakhaaye'ƚi'ij qu' ƚunye'je' ha'ne ƚatata ne' judiol!
— Qa yeqsilanje'mkii ƚeju's.
Ha' Pilato qa wapiletsfik'i iye he' jukhew,
qa yit'ijji'ju' iye:
—Jeƚ qeku'ni'ƚek,
hane'ej qu' henka'xi'ƚ ewetsfik'i qa' i'weni'ƚ hats'inha qa enikfe'li'ƚetsha in ham hi'wene' pa'qu' uƚ'axe' qu' ƚunye'je' hakha'an.—
Ma' qa ha' Jesús qa nekfik'i wenuihinji'ju' ƚejiƚa' ke' tii weniftii qa weni'ntaafinij ka' witpalinek'ij penyilo.
Qa ha' Pilato qa yit'ijji'ju':
—¡Hane'en hakha' jukhew!—
Ma' qa in yi'wentax hekhewe' tenek'enhe'yij he' pa'il qa hekhewe' iye witeqjeƚinenheyij ke' qi ƚe'lijtsitjii,
qa taya'yijipji',
qa yit'ijju':
—¡Eni'ƚji'pha'm cruze'!
¡Eni'ƚji'pha'm cruze'!
— Qa ha' Pilato yit'ij:
—Eka'xi'ƚ qa' eni'ƚji'pha'm pe'qu' cruze'.
Qe yakha' ham hi'wene' pa'qu' uƚ'axe' qu' ƚunye'je' nakha'an.—
He' judiol qa yeku'ƚ:
—Yekheweli'ƚ na'li'ƚ ye'm ka' yeqe leyi'ƚ,
qa kakha' ƚ'anye'j nakha'an qa hikka' ta'ƚets in les ƚe'wis qu' nawa'm,
qe yit'ij ƚetets in Ƚa's pa' Dios.—
Ma' qa ha' Pilato in yepi'ye' ek'i aka'an,
ma' qa les qi'ija in nijiwei.
Qa wapilijifi iye ke' wititsi' pretorio qa yit'ijets ha' Jesús:
—¿Pa'n ƚataƚji'ha?
— Qa hakha'ƚe Jesús qa nite' yeku'ƚ.
Ma' qa ha' Pilato qa yit'ijets:
—¿Me nite' ƚesku'ƚ?
¿Me nite' ƚenikfe'l yiwets in na'l ye'm pa' yit'unha'x in heinek'enhei qa ƚeke' qu' k'ewejin,
qa na'l ye'm iye pa' yit'unha'xijup qu' nek'inaqyaji'ij qu' enhetiiji'pha'm pe'qu' cruze'?—
Ha' Jesús qa yeku'ƚ:
—Ham pa'qu' et'unha'xe' in ƚ'enek'enhei qu' nite' neƚisi'ij na' Dios.
Qa hik ta'ƚijupi' pakha' ta'ƚets in heyestii ej,
pakha'an les qi wiikfik'i pa' ƚewuƚ'ax.—
Ma' qa hik aka'aj ha' Pilato qa wo'taxiikii pa'qu' ƚeqfenye'ji'ij qu' niwejin ha' Jesús.
Qa hekhewe'ƚe judiol qa taya'yijipji'kii iye,
qa yit'ijju':
—Qu' iwejin hakha'an ma' qa hats nite' ejuwaika' pa' qiji' Roma ƚatata (César).
Week pa'qu' naqsi'jƚetaxijkii qu' qiye' qu' wittatayi'ij,
ma' qa hats t'ejuyiju'ƚ pa' qi Roma ƚatata.—
Ma' qa ha' Pilato in yepi'ye' ek'i aka'an,
qa inaqyaji'ij qu' netetkaxetsfik'i ha' Jesús.
Ha' Pilato qa i'nipji' ha' ƚots'oji'la'x t'ejuyets in hik ƚunye'j qu' jueze',
i'ni' hakha' ts'eewe'epji' ha' joofji'ju' ƚanfaakanhe'wet'ij ƚenqii Utel Yaqamax,
ke' hebreo qa yit'ijek Gabata.
Hik kakha' ka' neƚuji' watji'letji' ne'ej wekwek qu' net'ejuyets kakha' ƚe'wis neƚu Pascua,
qa hats natsathenju' junu'.
Ha' Pilato qa yit'ijji'ju' hekhewe' judiol:
—Hane'en hakha' atata'aƚ.—
Ma' qa taya'yijipji' iye hekhewe'en,
qa yit'ijju':
—¡Ilaani'ƚha!
¡Ilaani'ƚha!
¡Eni'ƚji'pha'm cruze'!
— Ha' Pilato qa yit'ijji'ju':
—¿Me ƚisu'uni'ƚ qu' henji'pha'm pe'qu' cruze' ha'ne qi atata'aƚ?
— Qa he' tenek'enhe'yij he' pa'il qa yeku'ƚ:
—Yekheweli'ƚ ham pakhape' iye qu' wittatayi'iƚ yipji',
ewi'ƚƚe pa' qi Roma ƚatata.—
Ma' qa hik ta'ƚijupi' ha' Pilato in tisij hekhewe'en,
hats'inha qu' ne'nenji'pha'm pe'qu' cruze'.